CELEX: 32014R0633
Language: el
Date: 2014-06-13 00:00:00
Title: Κανονισμός (ΕΕ) αριθ. 633/2014 της Επιτροπής, της 13ης Ιουνίου 2014 , για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, καθώς και του παραρτήματος I του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, όσον αφορά τις ειδικές απαιτήσεις για τον χειρισμό μεγάλων άγριων θηραμάτων και για την επιθεώρηση των άγριων θηραμάτων μετά τη θανάτωσή τους  Κείμενο που παρουσιάζει ενδιαφέρον για τον ΕΟΧ

14.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/6
            
         ΚΑΝΟΝΙΣΜΌΣ (ΕΕ) αριθ. 633/2014 ΤΗΣ ΕΠΙΤΡΟΠΉΣ
   της 13ης Ιουνίου 2014
   για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, καθώς και του παραρτήματος I του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, όσον αφορά τις ειδικές απαιτήσεις για τον χειρισμό μεγάλων άγριων θηραμάτων και για την επιθεώρηση των άγριων θηραμάτων μετά τη θανάτωσή τους
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως τα άρθρα 10 παράγραφοι 1 και 2,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 853/2004 ορίζει συγκεκριμένους κανόνες υγιεινής για τα τρόφιμα ζωικής προέλευσης. Προβλέπει, μεταξύ άλλων, απαιτήσεις για την παραγωγή και τη διάθεση κρέατος άγριων θηραμάτων στην αγορά. Οι υπεύθυνοι επιχειρήσεων τροφίμων πρέπει να εξασφαλίζουν ότι το κρέας αυτό διατίθεται στην αγορά μόνον εφόσον παράγεται σύμφωνα με το τμήμα IV του παραρτήματος III του εν λόγω κανονισμού.
            
         
               (2)
            
            
               Η οδηγία 89/662/ΕΟΚ του Συμβουλίου (3) προβλέπει ότι τα κράτη μέλη πρέπει να μεριμνούν ώστε να πραγματοποιούνται στους τόπους καταγωγής και προορισμού κτηνιατρικοί έλεγχοι στα προϊόντα ζωικής προέλευσης που αποτελούν αντικείμενο εμπορικών συναλλαγών εντός της Ένωσης.
            
         
               (3)
            
            
               Οι έλεγχοι που διενεργήθηκαν σε ενωσιακό επίπεδο από το Γραφείο Τροφίμων και Κτηνιατρικών Θεμάτων της Ευρωπαϊκής Επιτροπής στα κράτη μέλη έχουν δείξει ότι το εμπόριο μεγάλων άγριων θηραμάτων που δεν έχουν υποστεί εκδορά από περιοχή θήρας σε εγκεκριμένες εγκαταστάσεις χειρισμού θηραμάτων που βρίσκονται στο έδαφος άλλου κράτους μέλους αποτελεί κοινή πρακτική, η οποία αντιπροσωπεύει σημαντικό μέρος του κρέατος αγρίων θηραμάτων που παράγεται στην Ένωση.
            
         
               (4)
            
            
               Η πρακτική αυτή έχει δημιουργήσει αβεβαιότητα ως προς την πρακτική εφαρμογή των κείμενων διατάξεων του κανονισμού (ΕΚ) αριθ. 853/2004 και την ανάγκη συμμόρφωσης με τις διατάξεις της οδηγίας 89/662/ΕΟΚ, ιδίως ως προς τον τρόπο συμμόρφωσης με την υποχρέωση να εξασφαλισθεί το κατάλληλο επίπεδο επίσημων ελέγχων στον τόπο καταγωγής.
            
         
               (5)
            
            
               Ως εκ τούτου, προκειμένου να εξασφαλιστεί η συμμόρφωση με τις διατάξεις του κανονισμού (ΕΚ) αριθ. 853/2004 και της οδηγίας 89/662/ΕΟΚ, είναι αναγκαίο να συμπληρωθούν οι διατάξεις του κανονισμού (ΕΚ) αριθ. 853/2004 όσον αφορά τη μεταφορά και το εμπόριο μεγάλων άγριων θηραμάτων που δεν έχουν υποστεί εκδορά, με πιστοποίηση της συμμόρφωσης με τις διατάξεις της ΕΕ στον τόπο καταγωγής. Προκειμένου να μη δημιουργηθεί δυσανάλογος διοικητικός φόρτος, θα πρέπει να επιτραπεί μια εναλλακτική προσέγγιση που να βασίζεται σε δήλωση εκπαιδευμένου ατόμου, εάν η εγκατάσταση χειρισμού θηραμάτων βρίσκεται κοντά στην περιοχή θήρας, αλλά σε άλλο κράτος μέλος.
            
         
               (6)
            
            
               Ως εκ τούτου, ο κανονισμός (ΕΚ) αριθ. 853/2004 θα πρέπει να τροποποιηθεί αναλόγως.
            
         
               (7)
            
            
               Το κεφάλαιο VIII του τμήματος IV του παραρτήματος I του κανονισμού (ΕΚ) αριθ. 854/2004 ορίζει τις ειδικές απαιτήσεις για τους επίσημους ελέγχους σχετικά με το κρέας άγριων θηραμάτων. Σύμφωνα με τις διατάξεις που ορίζονται στο εν λόγω κεφάλαιο, κατά τη διάρκεια της επιθεώρησης μετά τη θανάτωση, ο επίσημος κτηνίατρος της εγκατάστασης χειρισμού θηραμάτων οφείλει να λαμβάνει υπόψη τη δήλωση ή τις πληροφορίες τις οποίες παρείχε το εκπαιδευμένο άτομο το οποίο συμμετείχε στο κυνήγι του ζώου σύμφωνα με τον κανονισμό (ΕΚ) αριθ. 853/2004. Στις περιπτώσεις στις οποίες τα μεγάλα άγρια θηράματα που δεν έχουν υποστεί εκδορά μεταφέρονται από μια κυνηγετική περιοχή σε άλλο κράτος μέλος, είναι σκόπιμο οι επίσημοι κτηνίατροι να ελέγχουν επίσης ότι το σχετικό πιστοποιητικό συνοδεύει την αποστολή και να λαμβάνουν υπόψη τις πληροφορίες που περιέχονται στο εν λόγω πιστοποιητικό.
            
         
               (8)
            
            
               Ως εκ τούτου, ο κανονισμός (ΕΚ) αριθ. 854/2004 θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 853/2004 τροποποιείται σύμφωνα με το παράρτημα I του παρόντος κανονισμού.
   Άρθρο 2
   Το παράρτημα I του κανονισμού (ΕΚ) αριθ. 854/2004 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαΐου 2014 για όλες τις αποστολές που φθάνουν στα κράτη μέλη προορισμού από την εν λόγω ημερομηνία και εφεξής.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουνίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 139 της 30.4.2004, σ. 55.
   
      (2)  ΕΕ L 139 της 30.4.2004, σ. 206.
   
      (3)  Οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (ΕΕ L 395 της 30.12.1989, σ. 13).
   
      ΠΑΡΑΡΤΗΜΑ I
      Στο κεφάλαιο II του τμήματος IV του παραρτήματος III του κανονισμού (ΕΚ) αριθ. 853/2004, το σημείο 8 αντικαθίσταται από τα ακόλουθα:
      
         
                     «8.
                  
                  
                     Επίσης, τα μεγάλα άγρια θηράματα που δεν έχουν υποστεί εκδορά:
                     
                                 α)
                              
                              
                                 μπορούν να υφίστανται εκδορά και να διατίθενται στην αγορά μόνον εάν:
                                 
                                             i)
                                          
                                          
                                             πριν από την εκδορά, έχουν αποθηκευτεί χωριστά και υποστεί χωριστή μεταχείριση από άλλα τρόφιμα, και δεν έχουν ψυχθεί·
                                          
                                       
                                             ii)
                                          
                                          
                                             μετά την εκδορά, έχουν υποβληθεί σε τελική επιθεώρηση σε εγκατάσταση χειρισμού θηραμάτων σύμφωνα με τον κανονισμό (ΕΚ) αριθ. 854/2004·
                                          
                                       
                           
                                 β)
                              
                              
                                 μπορούν να αποστέλλονται σε εγκατάσταση χειρισμού θηραμάτων σε άλλο κράτος μέλος μόνο εφόσον, κατά τη μεταφορά τους στην εν λόγω εγκατάσταση χειρισμού θηραμάτων, συνοδεύονται από πιστοποιητικό σύμφωνο με το υπόδειγμα που περιλαμβάνεται στο παράρτημα του εκτελεστικού κανονισμού (EE) αριθ. 636/2014 (1), που έχει εκδοθεί και υπογραφεί από επίσημο κτηνίατρο, στο οποίο βεβαιώνεται ότι έχουν τηρηθεί οι απαιτήσεις που ορίζονται στο σημείο 4 όσον αφορά τη διαθεσιμότητα σχετικής δήλωσης, κατά περίπτωση, και την ύπαρξη των σχετικών μερών του σώματος.
                                 Αν η εγκατάσταση χειρισμού θηραμάτων βρίσκεται κοντά στην περιοχή θήρας, αλλά σε άλλο κράτος μέλος τα θηράματα, κατά τη μεταφορά τους στη συγκεκριμένη εγκατάσταση χειρισμού θηραμάτων, δεν είναι αναγκαίο να συνοδεύονται από το πιστοποιητικό αλλά από τη δήλωση του εκπαιδευμένου ατόμου που αναφέρεται στο σημείο 2 τηρείται το άρθρο 3 παράγραφος 1 της οδηγίας 89/662/ΕΟΚ, λαμβανομένης υπόψη της κατάστασης υγείας των ζώων στο κράτος μέλος προέλευσης.
                              
                           
               
      
   
      ΠΑΡΑΡΤΗΜΑ II
      Στο μέρος Α του κεφαλαίου VIII του τμήματος IV του παραρτήματος I του κανονισμού (ΕΚ) αριθ. 854/2004 προστίθεται το ακόλουθο σημείο 2α:
      
         
                     «2α.
                  
                  
                     Ο επίσημος κτηνίατρος υποχρεούται να ελέγχει ότι τα μεγάλα άγρια θηράματα που δεν έχουν υποστεί εκδορά και τα οποία μεταφέρονται στην εγκατάσταση χειρισμού θηραμάτων από το έδαφος άλλου κράτους μέλους συνοδεύονται από υγειονομικό πιστοποιητικό το οποίο συμμορφώνεται με το υπόδειγμα που ορίζεται στο παράρτημα του εκτελεστικού κανονισμού (EE) αριθ. 636/2014 (1) ή από σχετική(-ές) δήλωση(-ώσεις), σύμφωνα με το σημείο 8 στοιχείο β) του κεφαλαίου II του τμήματος IV του παραρτήματος III του κανονισμού (ΕΚ) αριθ. 853/2004. Ο επίσημος κτηνίατρος υποχρεούται να λαμβάνει υπόψη το περιεχόμενο του εν λόγω πιστοποιητικού ή της (των) δήλωσης (δηλώσεων).